batterieliminator
Store norske leksikon,Teknologi og industri,Elektronikk,Forbrukerelektronikk
Batterieliminator er en enhet som brukes som strømforsyning fra vekselstrømsnett til erstatning for engangsbatterier (primærbatterier) i elektrisk eller elektronisk utstyr.
Eliminatoren består vanligvis av en transformator og en likeretter med etterfølgende transistorstabilisering av utgangsspenningen (likespenningen). Batterieliminatoren kan levere ulike spenninger og strømkapasitet, samt elektrisk eller fysisk plugg tilpasset det konkrete utstyret.I moderne batteridrevet utstyr brukes oppladbare batterier (sekundærbatterier) og disse lades fra en ladeenhet tilkoblet strømnettet.Etter en periode med mange ulike batterispenninger og ulike fysiske plugger/kontakter er det nå USB-grensesnitt (strøm, spenning, kontrollsignaler, plugg) som er mest vanlig. Dette har redusert behovet for dedikerte ladeenheter til hvert enkelt utstyr.Ladespenningen over USB er 5,0 V og moderne ladere kan levere opptil 3000 mA. USB-C plugg er den nye standarden for ladere. Les mer i Store norske leksikon elektrisk strøm batterier